Република Србија

**ОПШТИНА ЉУБОВИЈА**

Општинска управа

-Одељење за буџет и финансије-

Број: 400-187/18-04

31.07.2018. године

Љ у б о в и ј а

На основу члана 40. Закона о буџетском систему (''Сл.гласник РС'', бр. 54/09, 73/10, 101/10, 101/11, 62/13, 63/13, 108/13, 142/2014,103/15,99/2016 и 113/2017), Одељење за буџет и финансије Општинске управе општине Љубовија, доноси

**УПУТСТВО**

**ЗА ПРИПРЕМУ БУЏЕТА ОПШТИНЕ ЉУБОВИЈА ЗА 2019. ГОДИНУ**

**31.јул 2018. године**

**Љубовија**

**УВОД**

Овим Упутством се, у складу са Законом о буџетском систему и Фискалном стратегијом за 2018. годину са пројекцијама за 2019. и 2020. годину, достављају буџетским корисницима основне смернице, оквири и рокови за припрему финансијских планова и захтева за средства у буџету општине у 2019. години.

З**аконски основ**

Поступак припреме и доношења буџета локалне власти уређен је Законoм о буџетском систему („Сл.гласник РС", број 54/2009, 73/2010, 101/2010, 101/2011, 93/2012, 62/2013, 63/2013-испр., 108/2013, 142/2014, 103/15, 99/2016 и 113/2017). На основу члана 31. Закона, по буџетском календару, министар финансија доставља Упутство за припрему Oдлуке о буџету локалне власти као и Фискалну стратегију до 5. јула.

Уколико одлука о буџету локалне власти буде супротна смерницама из упутства које доставља Министар у делу којим се локалној власти дају смернице за планирање масе средстава за плате, броја запослених и субвенција, министар може привремено обуставити пренос трансферних средстава из буџета Републике Србије, до момента док се одлука о буџету не усклади са упутством.

Чланом 40. Закона о буџетском систему предвиђено је да по добијању Фискалне стратегије, локални орган управе надлежан за финансије доставља директним и индиректним корисницима буџета Упутство за припрему буџета, које треба да садржи:

* основне економске претпоставке и смернице за припрему нацрта буџета локалне власти;
* опис планиране политике локалне власти;
* процену прихода и примања и расхода и издатака буџета локалне власти за буџетску и наредне две фискалне године;
* обим средстава које може да садржи предлог финансијских планова директних и индиректних буџетских корисника за буџетску годину, са пројекцијама за наредне две фискалне године;
* смернице за припрему средњорочних планова директних корисника средстава буџета локалних власти;
* поступак и динамику припреме буџета и предлога финансијских планова директних буџетских корисника;
* начин на који ће се у образложењу исказати родна анализа буџета локалне власти;
* начин на који ће се исказати програмске информације.

Чланом 41. Закона дефинисано је да су индиректни корисници средстава буџета локалне власти обавезни да припреме предлог финансијског плана на основу смерница које се односе на буџет локалне власти.

Директни корисници обавезни су да, у складу са смерницама и роковима, траже од индиректних корисника за које су одговорни, да доставе податке неопходне за израду предлога финансијског плана директног буџетског корисника. Истим чланом је предвиђено и да локални орган управе надлежан за финансије може да тражи непосредно од индиректних буџетских корисника податке о финансирању који су неопходни за припрему предлога буџета локалне власти.

**НАПОМЕНА:** По усвајању Фискалне стратегије за 2019. годину са пројекцијама за 2020. и 2021. годину од стране Владе Републике Србије и доношењу Упутства за припрему одлуке о буџету локалне власти за 2019. годину, који садрже конкретне параметре за утврђивање висине појединих врста расхода, пре свега, плата, као и осталих мера које утичу на јавну потрошњу, сви буџетски корисници биће благовремено обавештени, како би приступили евентуалним изменама и допунама предлога финансијских планова.

***OСНОВНЕ ЕКОНОМСКЕ ПРЕТПОСТАВКЕ И СМЕРНИЦЕ ЗА ПРИПРЕМУ НАЦРТА БУЏЕТА ОПШТИНЕ ЗА НАРЕДНУ ФИСКАЛНУ ГОДИНУ***

**Обзиром да Фискална стратегија за 2019. годину још није објављена од стране надлежног органа, основне смернице у овом Упутству дате су на основу члана 27е. Закона о буџетском систему, Фискалне стратегије за 2018. са пројекцијама за 2019. и 2020. годину, Упутства за припрему буџета локалне власти за 2018. годину и пројекцијама за 2019. и 2020. годину, Упутства за припрему програмског буџета и Упутства за праћење и извештавање о учинку програма.**

Фискална стратегија за 2018. годину са пројекцијама за 2019. и 2020. годину (у даљем тексту Фискална стратегија) је документ средњорочног планирања буџета у који су укључене средњорочне анализе и пројекције републичког буџета, буџета општина и градова и ванбуџетских фондова и саставни је део планирања буџета за сваку наредну годину.

Основни циљеви економске политике у наредном средњорочном периоду фокусирани су на:

* Наставак спровођења мера фискалне консолидације, одржавање макроекономске стабилности уз заустављање даљег раста дуга и успостављање тренда његовог смањења;
* Јачање стабилности и отпорности финансијског сектора решавањем питања проблематичних кредита и
* Отклањање препрека привредном расту и подизању конкурентности спровођењем свеобухватних структурних реформи и наставак примене структурних реформи, посебно у домену јавних предузећа, као и подизање ефикасности јавног сектора.

Основни циљеви и приоритети фискалне политике у наредном периоду су:

* оснаживање удела јавних расхода, фискалног дефицита и јавног дуга у БДП;
* јачање пореске дисциплине која подразумева побољшање система наплате пореза и смањење сиве економије;
* јачање дугорочне фискалне одрживости кроз спровођење структурних реформи, посебно реформи јавног сектора.

У даљем тексту дајемо преглед појединих макроекономских показатеља из Фискалне стратегије за 2018. који су од значаја за израду буџета општине Љубовија за 2019. годину и наредне две фискалне године.

**Пројекција основних макроекономских показатеља Републике Србије у периоду од 2018-2020. године.**

|  |  |  |  |  |
| --- | --- | --- | --- | --- |
|  | Пројекција 2018. | Пројекција 2019. | Пројекција 2020. | Пројекција 2021. |
| БДП млрд динара | 4.396,7 | 4.678,1 | 4.987,5 | на нивоу 2020 из разлога непостојања параметара |
| Реални раст БДП | 3,5 | 3,5 | 4,0 |
| Инфлација просек периода, у % | 2,7 | 2,8 | 3,0 |

*Табела: Пројекција основних макроекономских показатеља Републике Србије у периоду 2018 - 2020. године*

**НАПОМЕНА: Обзиром да се доношење Фискалне стратегије и Упутства за припрему буџета локалне власти за 2019. и наредне две године очекује у наредном периоду, уколико се догоди да дође до одступања у величинама наведених параметара, у даљем поступку припреме буџета наведене пројекције макроекономских показатеља биће усаглашене. У складу са истим, корисници буџетских средстава биће благовремено обавештени како би извршили неопходне корекције у предлозима финансијских планова за 2019. и наредне две године.**

***ОПИС ПЛАНИРАНЕ ПОЛИТИКЕ ОПШТИНЕ ЉУБОВИЈА ЗА ПЕРИОД 2019-2021. ГОДИНЕ***

У периоду од 2019. до 2021. године општина Љубовија ће обављати изворне, поверене и пренесене надлежности у складу са Уставом Републике Србије и Законом о локалној самоуправи, као и другим законским и подзаконским актима којим се регулише ова област.

Сходно наведеном, активности општина Љубовија у 2019. и наредне две фискалне године биће усмерене на следеће послове:

* урбанизам и просторно планирање,
* одржавање и изградња локалне комуналне и саобраћајне инфраструктуре (водоснабдевање, прикупљање и одношење смећа, управљање отпадним водама, јавна хигијена, уређење и одржавање зеленила, јавна расвета, локални путеви и остале комуналне услуге),
* вођење економске и развојне политике општине,
* пољопривреда и рурални развој,
* заштита животне средине,
* обезбеђивање услова за рад локалних установа у култури,
* организација културних и спортских активности и манифестација,
* опорезивање, финансијско управљање и буџетирање,
* пружање осталих услуга грађанима у складу са Законом.

Општина Љубовија ће обављати *поверене и пренесене послове* из области:

* + државне управе,
  + социјалне заштите,
  + здравствене заштите,
  + предшколског, основног и средњег образовања,
  + екологије и очувања животне средине,
  + рада инспекцијских служби и др.

Извршавање свих законских обавеза и задатака који се односе на локалну управу, ефикасније коришћење расположивих финансијских ресурса у циљу задовољавања потреба грађана, основа су буџетске политике општине. Такође, у наредној години потребно је предузети активности које ће бити усмерене ка повећању наплате пореских и непореских прихода, као и на редуковању административне потрошње свих корисника буџета, што је у складу са мерама штедње.

Опредељење је да се у наредној години расположива средства искористе првенствено за финансирање социјалне заштите, улагање у запошљавање и унапређење привреде и образовања. Такође, предвиђено је улагање у саобраћајну, комуналну и другу инфраструктуру, са акцентом на текуће и инвестиционо одржавање инфраструктуре.

Успостављањем и унапређењем планирања и расподеле средстава по програмском моделу, који се по први пут ради од 2015. године, створиo се основ за обезбеђивање веће ефикасности и конкурентности привреде као и делотворност јавне потрошње.

Само унапређење буџетских процеса део је шире реформе управљања јавним финансијама, која ставља акценат на утврђивање приоритета и оптимизацију потрошње у циљу подстицања привредног раста и ефикасног пружања квалитетних услуга јавне управе.

Од корисника буџета очекује се да поштују политику општине за наредну годину и придржавају се ограничења везаних за буџетску потрошњу у наредној години. Са аспекта финансијског менаџмента, активности у политици јавних прихода и расхода буџета општине у 2019. и наредне две фискалне године биће усмерене ка следећим принципима:

* вођење фискалне политике усклађене са принципима фискалне одговорности и фискалним правилима која се односе на фискални дефицит и јавни дуг утврђеним Законом о буџетском систему;
* чврста контрола плата у јавном сектору у складу са утврђеним фискалним правилима;
* повећање финансијске дисциплине буџетских корисника;
* замрзавање текућих расхода уз истовремено веће издвајање за капиталне инвестиционе расходе, који ће подржати привредни раст и укупан развој;
* наставак процеса рационалније потрошње код свих буџетских корисника;
* финансирање капиталних пројеката дефинисаних развојним (стратешким и планским) документима које је усвојила Скупштина општине;
* наставак активности у сагледавању прихода, који остварују буџетски корисници као „сопствене приходе“, а реч је о јавним приходима који се морају укључити као буџетски приход консолидованог рачуна трезора;
* контрола пословања у јавним предузећима, чији је оснивач општина;
* инсистирање на изради и доношењу реалних планова и програма развоја јавних предузећа;
* наставак започетих активности из претходне године на реализацији основних циљева у политици локалних јавних прихода и расхода;
* наставак активности локалне пореске администрације на реалном обухвату и ефикаснијој наплати припадајућих изворних прихода општине;
* унапређење процеса управљања расходима, кроз јачање планске функције буџетских корисника у сагледавању и изради финансијских планова.

Кретање расхода у 2019. години биће усмерено ка санирању негативних утицаја кризе. У том смислу наставиће се са смањењем учешћа јавне потрошње, а остатак средстава усмериће се за инвестициона улагања.

***СМЕРНИЦЕ ЗА ПРИПРЕМУ БУЏЕТА ОПШТИНЕ ЉУБОВИЈА ЗА 2019. ГОДИНУ***

Сагледавајући привредна кретања у 2018. години, а сагласно одредбама члана 40. Закона о буџетском систему, буџетски корисници општине Љубовија су у обавези да при изради предлога финансијског плана за 2019. годину планирају расходе и издатке до нивоа утврђених овим Упутством, водећи рачуна при томе о донетим одлукама, уговореним обавезама и друго.

Полазна основа за планирање обима буџета за 2019. годину су планирани приходи и примања из Одлуке о првим изменама и допунама одлуке о буџету општине Љубовија за 2018. годину, као и планирани расходи и издаци из те Одлуке.

Основ политике планирања прихода и расхода мора бити у складу са реалним пројекцијама буџета општине Љубовија за 2019. годину. у 000 дин.

|  |  |  |  |  |  |
| --- | --- | --- | --- | --- | --- |
| **Ек.класиф** | **ОПИС** |  | **Пројекција** | | |
|  |  |  | **2019** | **2020** | **2021** |
| 71 | Порези |  | 188.000 | 192.000 | 200.000 |
| 732 | Донације |  |  |  |  |
| 733 | Трансфери |  | 200.000 | 200.000 | 200.000 |
| 74 | Други приходи |  | 55.000 | 62.000 | 70.000 |
| 77 | Меморандумске ставке |  |  | 0 | 0 |
| **7** | **Текући приходи** |  | **443.000** | **454.000** | **470.000** |
| 8 | Примања од продаје нефинансијске имовине |  |  |  |  |
| 91 | Примања од задуживања |  |  |  |  |
|  | **УКУПНИ ПРИХОДИ И ПРИМАЊА** |  | **443.000** | **454.000** | **470.000** |

**Преглед обима средстава**

Правни основ за утврђивање предлога обима средстава у финансијским плановима директних и индиректних корисника средстава буџета локалне власти садржан је у члану 40. тачка 4. Закона о буџетском систему.

Лимити расхода за буџетске кориснике општине Љубовија за 2019. годину, дати су на бази сагледавања потребних средстава за рад и функционисање буџетских корисника, створених обавеза и могућности смањења појединих расхода у оквиру директних и индиректних буџетских корисника, као и најављених законских прописа од стране Владе Републике Србијек, а које ће бити у смислу растерећења привреде, односно смањења појединих јавних прихода.

**Преглед лимита укупних расхода буџетских корисника у 2019. години из извора финансирања 01 – приходи из буџета**

**у 000 динара**

|  |  |  |  |  |  |  |
| --- | --- | --- | --- | --- | --- | --- |
| **Р.б.** | **БУЏЕТСКИ КОРИСНИК** |  | | **Укупни лимити из буџета** | | |
|  | **Лимит**  **2019.год** | | Лимит 2020. год. | Лимит 2021.год |
| 1. | Скупштина општине | 4.900 | | | 5,000 | 5.000 |
| 2. | Председник општине – Изврш. органи | 7.700 | | | 8.000 | 8.000 |
| 2.1 | Цивилна заштита | 7.000 | | | 7.500 | 7.500 |
| 3. | Општинска управа – Укупно | 325.000 | | | 330.000 | 340.000 |
| 4. | Дом здравља | 6.000 | | | 6.500 | 7.000 |
| 5. | Основно образовање | 32.000 | | | 33.000 | 34.000 |
| 6 | Средње образовање | 7.000 | | | 7.500 | 8.500 |
| 7. | Предшколска установа „Полетарац“ | 26.000 | | | 27.000 | 29.000 |
| 8. | Центар за социјални рад | 1.000 | | | 1.500 | 1.500 |
| 9. | Месне заједнице | 100 | | | 300 | 500 |
| 10. | Библиотека „Милован Глишић“ | 12.000 | | | 12.500 | 13.000 |
| 11. | Туристичка организација | 12.000 | | | 12.500 | 13.000 |
| 12. | Правобранилаштво општине | 1.700 | | | 2.000 | 2.000 |
| 13. | Општинско веће | 600 | | | 700 | 1.000 |
| **УКУПНО :** | | **443.000** | | | **454.000** | **470.000** |

**ПОСТУПАК И ДИНАМИКА ПРИПРЕМЕ БУЏЕТА ЛОКАЛНЕ ВЛАСТИ И ПРЕДЛОГА ФИНАНСИЈСКИХ ПЛАНОВА КОРИСНИКА СРЕДСТАВА БУЏЕТА ЛОКАЛНЕ ВЛАСТИ**

Предлог финансијског плана за 2019. годину мора да представља процену финансијских потреба корисника буџетских средстава, као и извора средстава из којих ће се ове потребе финансирати.

Корисници буџетских средстава израђују предлоге финансијских планова за буџетску годину са пројекцијама за наредне две фискалне године, без обзира да ли се капитални пројекти уговарају фазно по годинама или корисник преузима обавезе по уговору који захтева плаћање у више година.

Посебно је важно да буџетски корисници у предлогу свог финансијског плана, осим буџетских, искажу и **друге изворе финансирања** (донације и сл.). Буџетски корисници у 2019. години не исказују сопствене приходе, већ се наведени приходи уплаћују на прописане рачуне за уплату јавних прихода и то извор 01.

**Напомена:** Исказивање извора финансирања 07- Приходи од Републике и 05-08 –Донације, могу се исказивати у финансијским плановима, само ако постоји закључен Уговор или споразум да ће део или цео пројекат бити финансиран из других извора.

**Предлог финансијског плана састоји се од:**

1) Обрасци за програмски буџет,

2) Прилог 1- Преглед броја запослених и средства за плате,

3) Прилог 2 - Преглед капиталних пројеката (на основу Уредбе о садржини, начину припреме и оцене, као и праћењу спровођења и извештавању о реализацији

капиталних пројеката ),

4) Детаљно писано образложење расхода и издатака, као и извора финансирања за све врсте трошкова и издатака (навести конкретно за шта ће се трошити средства, а не само називе конта),

5) Образац извештаја о учинку.

Делови предлога финансијског плана састоје се из писаног објашњења, које обухвата и образложење, средњорочну квантификацију и процену ефеката нових политика и инвестиционих приоритета, на основу Упутства за припрему буџета и средњорочних планова корисника средстава буџета општине и финансијског захтева (члан 37. Закона о буџетском систему се сходно примењује и на јединице локалне самоуправе и њене кориснике у складу са чланом 41.).

Чланом 112. Закона о буџетском систему предвиђено је да се од доношења одлука о буџету локалних власти за 2015. годину уводи програмски буџет. У том смислу постоји обавеза корисника буџета да **предлоге финансијских планова за 2019. годину припреме (као саставног дела програма пословања/рада) по програмском моделу.**

Упућујемо кориснике буџета Општине Љубовија да се на интернет страници Министарства финансија и општине Љубовија налази Упутство за израду програмског буџета које је потребно користити за припрему предлога финансијских планова за 2019.годину и две наредне године. Нарочито је потребно обратити пажњу на шифарник програма, програмских активности и пројеката који су дати у прилогу тог упутства.

**Сви буџетски корисници су у обавези да се придржавају утврђених лимита приликом израде предлога финансијских планова. Уколико одређени лимит није довољан за реализацију планираних програма и активности у 2019. години, буџетски корисник подноси Захтев за додатна средства, са детаљним образложењем и извором финансирања из кога ће се финансирати додатне активности.**

**Захтев за додатна средства**- активности које не могу бити усклађене са ограничењем средстава за текуће издатке, са предлогом приоритета, које треба размотрити у поступку доношења буџета потребно је урадити на обрасцима за Програмски буџет (сваки захтев посебно по приоритету). **Захтев за додатна средства** пружа кориснику буџетских средстава могућност да евентуално тражи средства за финансирање активности и услуга, које по процени корисника буџетских средстава представљају приоритетне области које треба узети у обзир у планирању буџета за 2019. годину, а за које није утврђен обим средстава у довољном износу или није уопште утврђен.

Корисник може поднети више од једног захтева за додатно финансирање. За сваки захтев за додатна средства **треба доставити појединачно детаљно писано образложење.** Сваки од захтева мора бити означен бројем који представља приоритете тог захтева (нпр. захтев број 1 требало би да означава највиши приоритет корисника буџетских средстава).

**Средства за плате**

Народна скупштина је донела Закон о привременом уређивању основица за обрачун и исплату плата, односно зарада и других сталних примања код корисника јавних средстава који је објављен у „Службеном гласнику РС“, број 116/14 од 27. октобра 2014. године.

У складу са чланом 5. став 1. Закона, основица за обрачун и исплату плата код корисника јавних средстава, утврђена законом, другим прописом или другим општим или појединачним актом, који је у примени на дан доношења овог закона, умањена је за 10%.

Ништаве су одредбе општег или појединачног акта (осим појединачног акта којим се плата повећава по основу напредовања) којима се повећавају основице, коефицијенти и други елементи, односно уводе нови елементи, на основу којих се повећава износ плата и другог сталног примања код субјеката из члана 2. овог закона, донет за време примене овог закона (члан 4. Закона).

Износ средстава потребних за исплату плата планира се на основу постојећег **(дозвољеног)** броја извршилаца, према утврђеним коефицијентима и важећој основици за обрачун плате без планираног увећања за 2019. године.

Уколико је број извршилаца већи у односу на 2018. годину, потребно је доставити Закључке комисије за давање сагласности за пријем у радни однос за тај број извршилаца, у супротном за наведене извршиоце не може бити планирана маса средстава.

Уколико у Упутству Министарства финансија буду предвиђене промене нивоа зарада у 2019. години, надлежни орган за финансије, благовремено ће обавестити све кориснике буџетских средстава о потребном усклађивању.

У оквиру осталих расхода са групе конта 41 не могу се планирати исплате награда и бонуса предвиђених посебним и појединачним колективним уговорима, осим јубиларних награда за запослене који ће то право остварити у 2019. години, као ни награде и бонусе који према међународним критеријумима представљају нестандардне, односно нетранспарентне облике награда и бонуса.

Износ средстава за јубиларне награде (416) се мора прецизно и одговорно планирати код свих буџетских корисника. Потребно је да сваки буџетски корисник, у образложењу наведе списак запослених који ће у 2019. остварити право на јубиларну награду као и потребне износе у складу са важећим колективним уговором.

**Планирање осталих расхода на економским класификацијама 42, 45, 48**

Коришћење услуга и роба (група котна **42**) планирају се највише до износа који је опредељен буџетом за 2018. годину, с тим да је потребно сагледати могућност максималне уштеде, пре свега, у оквиру економских класификација 422 – Трошкови путовања, 423 – Услуге по уговору и 424 – Специјализоване услуге, а настојати да се не угрози извршавање сталних трошкова (421 – Стални трошкови). Средства за сталне трошкове (економска класификација 421) планирати на основу шестомесечног извршења у 2018.години и очекиваног нивоа извршења ових расхода до краја године, увећано за пројектовану инфлацију за 2019. годину.

Средства за текуће одржавање опреме и објеката (425-Текуће поправке и одржавање) планирају се по приоритетима.

У оквиру субвенција неопходно је преиспитати све програме по основу којих се додељују субвенције, и планирати рационално средства за субвенције поштујући све прописе који регулишу област субвенција.

Остале расходе (група конта **48**), такође треба планирати у складу са рестриктивном политиком која се спроводи у циљу одрживог нивоа дефицита. Приликом планирања наведених расхода, треба имати у виду да се услед недовољног износа средстава на економској класификацији 483 – Новчане казне и пенали по решењу судова, иста повећава смањењем осталих економских класификација, на којима је, због наведеног, неопходно прилагодити преузимање обавеза, како би се на тај начин спречило стварање доцњи.

**Планирање издатака капиталног пројекта**

Ради ефикаснијег планирања и припреме, поступајући у складу са законским одредбама, корисници буџетских средстава дужни су да органу надлежном за послове финансија доставе планиране капиталне пројекте за буџетску и наредне две године, приказане у табели (дате се у Прилогу 2,3,4 и 5.). У наведеним табелама, корисници су у обавези да искажу планиране издатке за капиталне пројекте по годинама који се односе на изградњу и капитално одржавање, по контима на трећем и четвртом нивоу, и то:

1) издатке за израду пројектно-техничке документације на конту 5114 (осим уколико је иста већ израђена);

2) издатке за експропријацију земљишта на конту 5411;

3) издатке за извођење радова на изградњи, односно извођење радова на капиталном одржавању на контима 5112 и 5113;

4) издатке за ангажовање стручног надзора на конту 5114 (осим уколико исти нису планирани од стране инвеститора или на неки други начин).

У циљу реалног планирања издатака капиталног пројекта, неопходно је да корисници образложе тренутни статус дозвола и сагласност (локацијска, грађевинска дозвола, сагласности одговарајућих јавних предузећа) које су неопходне за почетак извођења радова. Корисници су дужни да планирају расходе, који су у вези са добијањем ових дозвола и сагласности, на одговарајућим контима.

Такође, на основу свеобухватне процене потреба, пројекте је потребно рангирати по приоритетима, у складу са усвојеним стратешким документима, водећи рачуна да приоритет у финансирању имају већ започети пројекти.

**НАПОМЕНА: Уколико капитални пројекти не буду у складу са** Уредбом о садржини, начину припреме и оцене, као и праћењу спровођења и извештавању о реализацији капиталних пројеката и Правилником о садржини, роковима и поступку достављања инвестиционе документације за капиталне пројекте, **не могу бити укључени у буџет.**

**ОБРАЗАЦ ЗА ПОЛУГОДИШЊИ ИЗВЕШТАЈ О УЧИНКУ ПРОГРАМА,**

**ПРОГРАМСКЕ АКТИВНОСИ И ПРОЈЕКАТА ЗА 2018. ГОДИНУ**

Корисници буџета локалне власти су у обавези да достављају локалном органу управе надлежном за финансије извештаје о учинку програмске активности и пројеката (полугодишњи и годишњи) на прописаном обрасцу који је саставни део овог упутства. **Полугодишњи извештај за 2018. годину о учинку програмске активности и пројеката је обавезан елемент предлога финансијског плана буџетских корисника за 2019. годину.**

На основу информација које је стекао током спровођења програмске активности или пројеката, корисник буџета израђује нацрт образложења спровођења програмске активности или пројеката. При томе, врши анализу напретка у остварењу циљева и степена извршења буџета током извештајног периода. У образложењу се истичу:

* најзначајнија достигнућа,
* најзначајнија одступања од плана реализације или констатација да се реализација врши према плану,
* могући проблеми у даљем спровођењу плана, као и предлози за њихово решавање,
* утицај који резултат спровођења програмске активности или пројекта у извештајном периоду може имати на учинке и средства планирана за наредни извештајни период (шестомесечни или годишњи),
* додатни релевантни подаци који се не прате кроз показатеље учинка.

***Достављање финансијских планова***

На основу ових пројекција потребно је почети са израдом предлога финансијског плана за 2019. годину и наредне две фискалне године. Буџетски корисник доставља предлог финансијског плана расхода за 2019. годину у форми која подразумева **насловну страну са називом и адресом буџетског корисника и податке достављене у прописаним табелама и образложење.**

Предлог финансијског плана доставити у штампаном облику, са печатом и потписом функционера буџетског корисника, као и у електронском облику на mail адресу [mladen.djokic@ljubovija.rs](mailto:mladen.djokic@ljubovija.rs) ili [vesna.rakic@ljubovija.rs](mailto:vesna.rakic@ljubovija.rs) .

**Упутства и табеле** можете преузети на адреси [www.ljubovija.rs](http://www.ljubovija.rs) - Буџет – Обрасци за припрему буџета 2019. године.

Рок за достављање предлога финансијских планова индиректних корисника је **24. август 2018. године и директних корисника 01. септембар 2018. године.**

**Корисници буџетских средстава дужни су да доставе предлог финансијског плана у складу са Упутством у штампаном и електронском облику (назив документа мора бити назив Установе). Такође буџетски корисници дужни су да своје финансијске планове унесу и у софтвер "Саветник" за који ће накнадно добити приступне шифре и лозинке, као и упутство за коришћење апликације.**

**Предлози финансијских планова који нису састављени и достављени у складу са овим Упутством, Одељење за буџет и финансије неће узети у разматрање.**

**ШЕФ СЛУЖБЕ ШЕФ ОДЕЉЕЊА**

РАЧУНОВОДСТВА И ТРЕЗОРА ЗА БУЏЕТ И ФИНАНСИЈЕ

Весна Ракић Младен Ђокић